Joe Cocker er død
Hitmakeren døde mandag etter å ha kjempet mot lungekreft, skriver Cockers agent, Barrie Marshall, i en pressemelding ifølge BBC. - Han hadde uten tvil den beste rock/soul-stemmen som noensinne har kommet fra Storbritannia, og han var den samme mannen gjennom hele sitt liv. Enormt talentfull, en ekte stjerne, men en snill og ydmyk mann som elsket å opptre. De som så han live vil aldri glemme ham, skriver Marshall. Hvordan husker du Joe Cocker? Send din siste hilsen her. Cocker har hatt hele 16 album inne på VG-lista. Cockers versjon av Beatles-klassikeren «With A Little Help From My Friends» er en av sangerens største slagere. Den lå på VG-lista i åtte uker. Den ble gitt ut i 1968, og var kjenningsmelodien hans gjennom en lang karriere. Men aller størst er duetten med Jennifer Warnes, «Up Where We Belong», lå på VG-lista i 22 uker, og er den største hiten i USA.Cocker ble for alvor kjent etter sin legendariske konsert på Woodstock i 1969 hvor en langhåret, kinnskjeggete Cocker i batikkskjorte fremførte coverlåter av blant annet Bob Dylan, The Band, The Beatles og flere fra det psykedeliske rockebandet Traffic. Som en av de store pop-heltene på 60-tallet var den tidligere gass-installatøren like kjent for sin uryddige krølle-hårprakt som for sin rustne stemme. Ute på turné, delte han scene med The Rolling Stones og festet med Rod Stewart og Jimi Hendrix, ifølge The Daily Mail. Cocker ble også så god venn med Beatles-legendene Paul McCartney og George Harrison at de gjerne spilte sine nye sanger for ham lenge før de ble innspilt på plate. Han ble hedret i 2007 av dronning Elisabeth med en OBE (Order of British Empire) for sin innsats for britisk musikkindustri.Tidligere EMI-sjef Michael Manasse møtte Cocker flere ganger i forskjellige roller i musikkbransjen. Han forteller om en jordnær artist: - Han var en fantastisk fyr med en fantastisk personlighet. Jeg møtte ham mange ganger, og han var en sånn person som husket hvem du var. Han var så langt fra en stjerne du kan komme. Det gjør meg trist å høre han er død, sier Manasse til VG. Første gang han møtte Cocker, var da briten varmet opp for Queen på Solna fotballstadion i Stockholm på 80-tallet. - Han fikk jo på mange måter en ny karriere. Han var stor på slutten av 60-tallet, og han lagde plater hele tiden, men dopet tok over og han hadde dårlige managere. Flere av artistene som kom fra 60- og 70-tallet hadde det ganske tungt på den måten. Men så fikk Cocker et comeback gjennom en fantastisk manager og at EMI i Tyskland satset mye på ham, forteller Manasse.Cocker snakket også med ham om Woodstock-tiden: - Han sa «Jeg vet at jeg var der, men jeg husker ingenting». Mye snudde da han fikk Roger Davis som manager - han var også manager for Tina Turner og Janet Jackson, og tok godt vare på Cocker. Blant annet fikk de låten «You Can Leave Your Hat On» med i filmen «9 ½ Weeks» med Kim Basinger og Mickey Rourke, og den fikk kult-status. I andre del av karrieren bodde han på en ranch i USA og levde et godt liv, sier den tidligere EMI-sjefen. Han mener Cocker først og fremst var en stemme: - Han var en stemme, på lik linje med Tina Turner: Du hørte med én gang at det var Joe Cocker. Hans måte å synge på og uttrykksformen hans på scenen var helt unik.VGs musikkanmelder, Stein Østbø, sier det er først og fremst er en formidabel formidler vi har mistet: - Joe Cocker vil for alltid bli husket for den enorme innlevelsen som fikk oss til å tro at han knasket barberblad til frokost - mannen var jo en vandrende, kronisk halskatarr som burde hatt stemmebåndtvang, sier Østbø og fortsetter: - Men Cocker hadde evnen til å gjøre låter større enn hos originalene; The Beatles' «With A Little Help From My Friends», Ray Charles' «Unchain My Heart», Randy Newmans «You Can Leave Your Hat On», Bryan Adams' «When The Night Calls», Lovin' Spoonfuls «Summer In The City», John Hiatts «Have A Little Faith In Me» og Tony Joe Whites «Let The Healing Begin». Listen er lang for Sheffields største rocke-sønn, lenge før Def Leppard slo gjennom. En liten mann, en stor stemme og en enda større sangarv.Cocker har gjestet Norge en rekke ganger og var regnet som en sann norgesvenn. I fjor sommer opptrådte han på Fredriksten festning i Halden. Odd René Andersen fra Fredrikstad varmet opp for Cocker ved flere anledninger på 90-tallet, både i Spektrum, i Kongeparken og ved Tunevannet i Sarpsborg. - Han var en jordnær fyr og var veldig hyggelig mot meg. Han så de yngre artistene også, og var veldig godt likt i artistfamilien, sier Andersen til VG. Det var som soloartisten Rene Andersen han jobbet med Cocker, og briten ga uttrykk for å ha hørt musikken hans. - Vi hadde en god misikkdialog. For meg var han med soulen en stor inspirasjonskilde i starten. Han hadde en raspete og utrolig fin innlevelse i tingene sine. Det satt fra første gang jeg så ham på Woodstock på TV. Han hadde en utrolig innlevelse og var bånn ærlig. Vi har mistet en sjelfull mann! Musiker Jarle Bernhoft turnerte med Cocker på tysklandsturneen i 2010. - Det var triste nyheter. Jeg synes han var en fin fyr, en jordnær pubsanger som nådde ut til et kjempepublikum ved sin særegne formidling av låter, uttaler Berhoft til VG. Agent's full statement on death of "simply unique" singer Joe Cocker http://t.co/ILedYwlvrZ http://t.co/EIZv2wLE3N - BBC Breaking News (@BBCBreaking)22.12.14, 07:24
Den engelske musikeren Joe Cocker (70) er død etter å ha kjempet mot sykdom i lengre tid.